SKRIFTLIG FORESPØRGSEL E-0691/03

af Konstantinos Hatzidakis (PPE-DE) til Kommissionen

(7. marts 2003)

Om: Slagteriernes tilstand i Grækenland

Kommissionen nævnte i sit svar på min forespørgsel (H-0942/01)(1), at resultaterne af de inspektionsundersøgelser, der var blevet foretaget på de græske slagterier, langt fra var tilfredsstillende. Kommissionen påpegede endvidere, at kun 47 slagterier opfyldte kravene for eksport af kød til fællesskabsmarkedet.

Kommissionen bedes besvare følgende:

- Hvilke tilstande hersker der i dag på de græske slagterier, hvad angår overholdelsen af fællesskabsbestemmelserne?

- Hvad er årsagen til problemerne, og hvilke foranstaltninger agter Kommissionen at træffe for at få Grækenland til at opfylde fællesskabskravene?

(1) Mundtligt svar af 11.12.2001.

Svar afgivet på Kommissionens vegne af David Byrne

(14. april 2003)

På et møde mellem Kommissionens tjenestegrene og de græske myndigheder den 21. februar 2003 blev situationen vedrørende slagterier, hvor der fremstilles rødt kød, gennemgået. De græske myndigheder anførte, at 43 slagterier er blevet godkendt i henhold til artikel 10 i Rådets direktiv 64/433/EØF af 26. juni 1964 om sundhedsmæssige problemer vedrørende handelen med fersk kød inden for Fællesskabet(1) (som ændret ved Europa-Parlamentets og Rådets direktiv 2000/15/EF af 10. april 2000(2)), og at 110 slagterier i Grækenland er blevet godkendt i henhold til artikel 4 i dette direktiv.

De græske myndigheder anerkendte, at standarden i nogle af de slagterier, som er blevet godkendt i henhold til artikel 4 i direktivet, ikke lever op til de krav, som fællesskabslovgivningen og den nationale lovgivning stiller. De anførte, at et kontrolprogram for alle disse slagterier er under udarbejdelse med henblik på at bestemme de foranstaltninger, som er påkrævet for at ajourføre disse, eller at trække godkendelsen tilbage for de slagterier, som ikke er i stand til at leve op til de krav, som stilles. De forventer denne proces afsluttet inden udgangen af 2003. De lovede at fremsende oplysninger om alle godkendte slagterier i Grækenland til Kommissionen inden udgangen af april 2003.

På ovennævnte møde forklarede de græske myndigheder, at efter deres mening skyldes mange af problemerne med de slagterier, som er blevet godkendt i henhold til direktivets artikel 4, deres placering i fjerntliggende områder, enten på små øer eller i bjergrige egne, mangel på økonomisk støtte til forbedringer og vanskeligheder vedrørende veterinærtilsyn af et tilstrækkeligt omfang.

Kommissionen finder det uacceptabelt, at slagterier i Grækenland stadig i stort omfang ikke lever op til de krævede standarder, og at forbrugerne kan blive udsat for risici på grund af denne situation. Den mener, at Grækenland snarest skal træffe korrigerende foranstaltninger med henblik på at indkredse og løse disse problemer, således at alle slagterier så hurtigt som muligt lever op til Fællesskabets krav.

Kommissionen redegjorde på dette møde for sin holdning over for de græske myndigheder, og den har efterfølgende skrevet til myndighederne og bekræftet sit synspunkt og understreget betydningen af, at der snarest muligt findes en løsning på dette problem. Den vil fortsat overvåge situationen meget nøje for at sikre, at der bliver truffet de nødvendige foranstaltninger.

(1) EFT 121 af 29.7.1964.

(2) EFT L 105 af 3.5.2000.